**Ibericul sărut**

*Dumitru Ichim*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IBERICUL SĂRUT

Cu tine-alături

prin grădina fără ani și cu magnolii,

cum am uitat amândoi de-ntuneric?

E-atâta lumină pe țărmul acesta iberic!

De ce când îți fur

o simplă sărutare

sprâncenele tale mă ceartă cu-n oare?

Ce dragi mi-s spaniolii!

Când ești îndrăgostit,

ei semnul întrebării

îl scriu de două ori:

o dată la sfârșit

pentru albastrul mării

și încă-o dată la-nceput

de cântec și de vers,

dar răsturnat și scris invers:

Ești sigur că-i al zecelea sărut?